‘เอชเอสบีซี’คิดใหญ่พาคนไทยลงทุนนอก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — เอชเอสบีซีตื่น ฉวยกระแสซื้อกิจการ ดึงลูกค้าลุยนอก
นายวิลลี แทม ประธานเจ้าหน้าที่บริหาร ธนาคารเอชเอสบีซี เปิดเผยว่า กลุ่มธนาคารเอชเอสบีซีทั่วโลกจับกระแสคนจากทั่วโลกเชื่อมโยงกันมากขึ้น และเป็นโอกาสของการซื้อกิจการในประเทศต่างๆ จึงเปิดแคมเปญใหม่ด้วยการพาลูกค้าที่ต้องการไปลงทุนในต่างประเทศไปซื้อกิจการในกลุ่มประเทศที่เศรษฐกิจกำลังเติบโต ได้แก่ โคลัมเบีย อินโดนีเซีย เวียดนาม อียิปต์ ตุรกี และแอฟริกาใต้ โดยเฉพาะประเทศที่มีประชากรจำนวนมากอย่างอินโดนีเซีย เป็นโอกาสของภาคส่งออกไทยที่จะส่งสินค้าเพื่อลูกค้ารายย่อย 
นายวิลลี กล่าวว่า บริษัทไทยที่ไปลงทุนในต่างประเทศ เช่นเครือเจริญโภคภัณฑ์ เอสซีจี และ ปตท. เป็นบริษัทมีศักยภาพและมีธนาคารแข่งขันกันให้บริการอยู่แล้ว แต่ก็ยังมีกลุ่มลูกค้าบริษัทขนาดเล็กลงมา หรือบริษัทที่เพิ่งเริ่มต้นกิจการ ที่ยังไม่มีธนาคารใดเข้าไปเสนอบริการ เนื่องจากไม่มีสาขาในประเทศที่ลูกค้าเข้าไปลงทุน ธนาคารจะเข้าไปเสนอบริการให้ลูกค้ากลุ่มนี้ 
ปัจจุบันธนาคารมีสัดส่วนธุรกิจลูกค้าขนาดใหญ่ 90% และตั้งเป้าโตธุรกิจขนาดใหญ่ปีละ 10%ก็พอใจ
ด้านธุรกิจลูกค้ารายย่อยคาดว่าจะเติบโตได้อีกมาก จากการที่ธนาคารแห่งประเทศไทย (ธปท.) เปิดเสรีให้สาขาธนาคารต่างชาติเปิดสาขาได้เพิ่มอีก 2 แห่ง ซึ่งธนาคารสนใจจะเปิดแน่นอน ทันทีที่ธปท.อนุญาต ซึ่งจะทำให้ธนาคารบริการลูกค้าได้มากขึ้น แต่ยังบอกไม่ได้ว่าฐานลูกค้ารายย่อยจะเติบโตได้อีกเท่าไหร่ แต่ขณะนี้ลูกค้าที่เน้นคือกลุ่มพรีเมียร์ซึ่งมีเงินลงทุนหรือเงินฝาก 3 ล้านบาทขึ้นไป โดยจะขยายฐานลูกค้ากลุ่มนี้อีก 30% ปีนี้ และเติบโตอีก 50% ปีหน้า สอดคล้องกับเอชเอสบีซีทั่วโลกที่ต้องการเพิ่มลูกค้ากลุ่มนี้เป็น 6 ล้านคนสิ้นปีหน้า จากปัจจุบัน 3.9 ล้านคน 
“ธนาคารมั่นใจเศรษฐกิจไทย โดยได้ปรับคาดการณ์จีดีพีจาก6.1% เป็น 7.6% และเล็งว่าจะปรับคาดการณ์ขึ้นอีก เพราะเห็นแล้วว่า แม้ช่วงการเมืองไม่สงบทำให้การใช้จ่าย ลงทุนชะลอลง แต่หลังจากเหตุการณ์จบลง คนไทยหันมาใช้จ่ายอีกครั้ง ด้านส่งออกขยายตัวดี เช่นเดียวกับภาคอุตสาหกรรม อีกทั้งท่องเที่ยวที่เคยแย่ก็มีแนวโน้มกลับมาดี ผลประกอบการเอชเอสบีซีในไทยผ่านมาครึ่งปีแรกเติบโตดีกว่าที่คาดไว้และดีกว่าปีที่แล้ว คาดว่าผลประกอบการทั้งปีจะทำได้ดีเกินเป้าหมายเช่นกัน” นายวิลลี กล่าว